मनीष तिवारी बोले, ये कैटरीना कैफ कौन है...  
कांग्रेस ने कैटरीना कैफ की उस कथित टिप्पणी पर तीखे तेवर दिखाए, जिसमें उन्होंने राहुल गांधी को आधा भारतीय और आधा इतालवी बताया था।
कांग्रेस ने मंगलवार को फिल्म अभिनेत्री कैटरीना कैफ की उस कथित टिप्पणी पर तीखे तेवर दिखाए, जिसमें उन्होंने राहुल गांधी को आधा भारतीय और आधा इतालवी बताया था।  कांग्रेस प्रवक्ता मनीष तिवारी ने संवाददाताओं द्वारा कैटरीना की टिप्पणी के बारे में प्रतिक्रिया पूछे जाने पर उन्होंने एक तरह से यह जताने का प्रयास किया मानो वह कैटरीना को जानते ही नहीं हैं। उन्होंने कहा, वह कौन है? मैं नहीं जानता। कल को आप मुझसे जॉनी लीवर के बयान पर प्रतिक्रिया पूछेंगे। देश में राजनीतिक चर्चा को आप किस स्तर तक ले जाना चाहते हैं।  संवाददाताओं ने जब उनसे पूछा कि क्या वह फिल्म में हास्य कलाकारों के काम को तुच्छ मानते हैं, तिवारी ने जॉनी लीवर के बारे में अपनी टिप्पणी पर सफाई देते हुए कहा कि यह हर किसी की जिम्मेदारी है कि वह राजनीतिक चर्चा की मर्यादा को बनाए रखें।